Derby-Lewis glo aan bed vasgekettingClive Derby-Lewis “Ons bespreek nooit veiligheidsmaatreëls met die media en in die publiek nie,” het Manelisi Wolela, woordvoerder van die departement, gesê. Die Saturday Star berig dat Derby-Lewis (78) aan sy bed in die Eugene Marais-hospitaal vasgeketting is en dat sy bene ook aan mekaar geboei is. Derby-Lewis ondergaan chemo en bestraling vir longkanker. Derby-Lewis wag intussen steeds vir terugvoer van die departement rakende sy aansoek om op mediese parool vrygelaat te word. Dit is al twee keer van tevore afgekeer. Wolela sê Derby-Lewis se paroolaansoek “bly dieselfde”. Derby-Lewis is vroeër vanjaar twee keer in die Kgosi Mampuru Sentraal-gevangenis deur ander gevangenes aangeval. Derby-Lewis dien tronkstraf uit vir sy aandeel in die moord op Chris Hani, voormalige sekretaris-generaal van die SAKP. Hy het reeds meer as 20 jaar van sy vonnis uitgedien.